Nord Stream

Nord Stream – magistralinis dujotiekis tarp Rusijos ir Vokietijos.

Nutiestas Baltijos jūros dugnu, tranzitu per Suomijos, Danijos ir Švedijos teritorijas (prie šių šalių dujotiekių prijungtas nebuvo). Dujos tiektos iš Vakarų Sibiro telkinių esančių Jamalo Nencų autonominėje apygardoje (Tiumenės sritis).

Buvo ilgiausiu povandeniniu dujotiekiu (dabar ilgiausias – Nord Stream 2), aplenkė iki tol buvusį ilgiausiu Langeledo dujotiekį.

 Istorija 
1997 m., projektas pradėtas, Gazprom ir Suomijos kompanijai Neste (vėliau – Fortum) įkūrus bendrą kompaniją (North Transgas Oy), kuri vystytų dujotiekio tarp Rusijos ir Vokietijos tiesimą Baltijos jūros dugnu.

2011 m. spalio 8 d. paleistas. Atidarymo ceremonijoje dalyvavo Vokietijos kanclerė Angela Merkel, Rusijos prezidentas Dmitrijus Medvedevas, Prancūzijos premjeras François Fillon ir Nyderlandų premjeras Mark Rutte.

2012 m. spalio 8 d. išplėstas Nord Stream 1 pajėgumas atidarius antrąją dujotiekio jungtį. Bendrasis dujotiekio pejėgumas išaugo iki 55 mlrd. m³ per metus.

 Dujotiekio sabotažas
2022 m. rugsėjo 26 d. šalia Danijos Bornholmo salos buvo pastebėtas stiprus slėgio sumažėjimas bei dujų nuotėkis Nord Stream 2 dujotiekyje. Netrukus po šio įvykio Danijos ir Švedijos teisėsaugos institucijos pradėjo tyrimus dėl galimo sabotažo. Danijos premjerė Mette Frederiksen teigė, kad tokį nuotėkį galėjo sukelti tik tyčiniai veiksmai, o ne nelaimingas atsitikimas.LRT trumpai. „Nord Stream“ dujų nuotėkis – ar Ukrainos karas persikėlė į Baltijos jūrą?

Danijos ir Švedijos tyrėjai nustatė, kad iš viso įvyko 4 skirtingi sprogimai – po 2 Nord Stream 1 ir Nord Stream 2 dujotiekiuose. Dėl šių sprogimų įvyko didžiausias žmonijos istorijoje metano dujų nuotėkis į atmosferą – iš viso buvo išleista nuo 100 000 iki 400 000 tonų. 2022 m. spalį Rusija patvirtino, kad Nord Stream 2 trasa B nėra pažeista ir ji galinti tiekti dujas, tačiau Vokietija atsisakė naudotis šiuo dujotiekiu.

Nepaisant trijų valstybių nepriklausomų tyrimų, 2023 m. duomenimis nebuvo patvirtintų išvadų, kas sukėlė šiuos spogimus.

 Taip pat skaitykite 
 Nord Stream 2
 Jamalo–Europos dujotiekis

 Šaltiniai 

 Nuorodos 
 Dujotiekio svetainė

Kategorija:Rusijos dujotiekiai
Kategorija:Vokietijos dujotiekiai
Kategorija:Suomijos dujotiekiai
Kategorija:Danijos dujotiekiai
Kategorija:Švedijos dujotiekiai